Valocký, Jozef, poslanec NR SR (2015-04-15):
Vážené kolegyne, vážení kolegovia, stretávame sa na pôde Národnej rady Slovenskej republiky, lebo opozícia to tak chcela. Lebo opozícia opäť chce útočiť, znevažovať, očierňovať a hľadať nedostatky, to všetko s jedným cieľom: znehodnotiť prácu člena vlády, ministra zdravotníctva Viliama Čisláka. Prichádza so zámerom, ktorý už stihla v minulosti medializovať, a nazdávam sa, že všetkým racionálne zmýšľajúcim občanom je jasné, kam toto divadelné predstavenie smeruje, že ide opäť o jednu z možností, ako sa chce opozícia zviditeľniť, ukázať svoju „akcieschopnosť“. Žiaľ, takéto praktiky sú trápne rovnako ako úporné naháňanie čiernych trestných bodov pre člena vlády. V tejto aktivite sa zrejme väčšina členov opozície cíti ako ryba vo vode. Ja osobne však prácu v rezorte zdravotníctva poznám veľmi dobre, ale priznám sa, rád by som diskutoval s niekým, kto ma poučí, od koho sa dozviem nové skutočnosti, nové motivačné momenty, nové nápady a podobne. A tak sa pýtam, ide v tomto akte skutočne o skvalitnenie zdravotníctva? A hlavne o skvalitnenie zdravotníctva, ktoré pocítia občania? Rozkrúcate dnes opäť kolotoč argumentov, ktoré už z vašich úst viackrát odzneli. Skupina poslancov Národnej rady Slovenskej republiky doručila predsedovi Národnej rady návrh na vyslovenie nedôvery ministrovi zdravotníctva Viliamovi Čislákovi, ale takýto návrh je pre mňa osobne neakceptovateľný. Táto skupina poslancov si už asi nespomína, v akom stave zanechal rezort aj dnešný pán poslanec Uhliarik, bývalý minister zdravotníctva, aké boli jeho ambície, snahy a prepojenia, ako sa narábalo s liekmi pre ťažko chorých pacientov, ako sa v tichosti pripravovala privatizácia zdravotníctva, čiže veľkých nemocníc v pôsobnosti ministerstva zdravotníctva, ako sa narušila dôvera medzi rezortným vedením a lekármi, ako bolo ohrozené poskytovanie zdravotnej starostlivosti, ako sa z pacientov stali rukojemníci, ako sa sľubovalo zvyšovanie platov zdravotníckym pracovníkom bez akéhokoľvek finančného krytia, ako bol pozastavený proces rozvoja eHealthu. Spomeňme si, ktorí si ozaj na to pamätáme, ako predchádzajúca vláda prijímala návrhy, ktoré niekto odborne pripravil, boli zmätočné, so zlými dopadmi pre prax, pre sociálnodemokratickú vládu, čiže pre nás absolútne nerealizovateľné. Všetky tieto kroky však bolo treba naprávať, nastaviť nové fungovanie, prinavrátiť dôveru, rokovať so zástupcami profesných a stavovských organizácií za okrúhlym stolom, hľadať v konštruktívnom dialógu možnosti nápravy, hľadať prienik spoločných riešení. Takých, ktoré budú akceptovateľné pre obe strany, predovšetkým však výhodné pre našich občanov a pacientov. Vážení opoziční poslanci, boli ste dva roky vo vláde a mali ste možnosť urobiť niečo pre občanov, zmeniť situáciu. Znehodnocujete všetky rozhodnutia, ktoré prijíma naša vláda, hľadáte účelové dôvody, ako zrealizovať čisté vaše politikárčenie bez reálnych faktov a argumentov. Alebo, vážená opozícia, neberiete do úvahy ani to, že sa spomalilo – a skutočne sa spomalilo – tempo rastu dlhov v nemocniciach v zriaďovateľskej kontrole, teda v zriaďovateľskej pôsobnosti ministerstva zdravotníctva. Každý, kto trošku rozumie, a teraz budem máličko apelovať na pána poslanca Hlinu, keď má nemocnica dlh 100 mil. euro a znižujeme tento dlh a musíte, pán poslanec, uznať, že tento dlh sa nedá vynulovať za rok, ani za dva, podstatné pre nás ale je skutočne to, že to zadlžovanie sa znižuje. A to je dôležité, že nezadlžujeme nemocnice ešte viac, viac a viac. A to aj vďaka prísnemu nastaveniu kritérií, aj dôslednej kontrole. Racionalizačné opatrenia pokračujú, plán ozdravných opatrení sa realizuje. Samozrejme, aj naďalej pokračuje stabilizácia zdravotníckych zariadení. Všetky manažmenty nemocníc majú jasne nastavené parametre hospodárenia. V plnom rozsahu zodpovedajú manažmenty nemocníc za ich riadenie. Dnes usilovne racionalizujeme procesy v oblasti nákupov, obstarávania. Pracujeme aj na reštrukturalizácii a nastavení procesov v oblasti personálneho manažmentu. Ďalším mechanizmom je implementácia procesov racionálnej farmakoterapie, ako aj zefektívnenie nákupov liekov, zdravotníckych pomôcok, tovarov a služieb. Áno, skutočne teraz všetky výberové konania už idú cez centrálne trhovisko v rámci hodnoty, ktorá tam je. Čiže predpokladám, že už transparentnejšie to ani sa pravdepodobne robiť v tomto čase nedá. Alebo vám prekážajú zmeny, ktoré ministerstvo zdravotníctva uplatnilo v rámci liekovej politiky? Je vám možno tŕňom v oku, že vďaka novej legislatíve má Slovenská republika skvelé postavenie? Ako jediný členský štát Európskej únie sme zakázali vývoz liekov s cieľom, aby nebolo ohrozené poskytovanie zdravotnej starostlivosti. A bola uložená aj historicky prvá pokuta pre výrobcu liekov u nás. Aj toto je dôvod vlastne na odvolanie ministra Čisláka, ktorý je vo funkcii necelých, myslím, päť mesiacov? Neviem, či si spomeniete, páni poslanci, ale jedným z prvých krokov, ktoré ministerstvo, toto ministerstvo zdravotníctva pod vedením pána Čisláka urobilo, bolo zavedenie parametra chorobnosti do prerozdeľovacieho mechanizmu medzi zdravotným poisťovaním. Zaviedlo sa nové prerozdelenie peňazí a tak ďalej a tak ďalej, čo sa týka prerozdeľovania peňazí v poistnom systéme. Som riaditeľom jednej z fakultných nemocníc, ale osobne za veľké pozitívum považujem napríklad rezidentský program. Nemôžem súhlasiť s pánom poslancom Bastrnákom, aj keď tu nie je, že rezidentský program nefunguje. Funguje rezidentský program, aj v našej nemocnici je asi, štyria alebo piati títo rezidenti, prepláca nám to SZÚ a je to program na obnovenie alebo omladenie, by som povedal, lekárov v periférii teda, alebo obvodných lekárov. Je dôležité riešiť problematiku, ktorá sa týka nielen špecialistov, nielen odborných zdravotných výkonov, ale aj všeobecných lekárov. Roky sa o tom diskutovalo, každý iba konštatoval, že sme na tom zle. Až táto vláda skutočne priniesla konkrétne riešenie, ba čo viac, ich aj realizuje. A to je veľmi dôležité, lebo bez dokonalej, dostupnej, kvalitnej siete všeobecných ambulancií boli naši pacienti na tom veľmi, veľmi zle. Len si predstavte, že by sa nechala samospádom stiecť napríklad problematika obvodov. Lekári by starli, postupne by obvody zanikali. Čiže odpovedám pánovi poslancovi Bastrnákovi, chválim rezidentský program a chvalabohu, že ho toto ministerstvo zaviedlo. Áno, je potrebné zatraktívniť povolania a odbornosť všeobecného lekára a zároveň posilniť teoretické vedomosti, praktické zručnosti medikov a absolventov lekárskych fakúlt, ktorí sa rozhodli venovať práve odboru všeobecného lekárstva. Sme svedkami premeny. Nazdávate sa, že občania takéto zmeny nevítajú, že ich nechcú? Že sú pre nich neprijateľné? Práve naopak. Vážené pani poslankyne, páni poslanci, tieto zmeny, ktoré realizuje ministerstvo zdravotníctva pod vedením pána Čisláka, posúvajú Slovensko medzi krajiny, kde je primárny sektor zdravotníctva silný, kvalitný a na úrovni. Aby sa tak stalo, je tu ďalší krok ministerstva zdravotníctva. Rozširujeme kompetencie napríklad týchto lekárov prvého kontaktu, všeobecných lekárov. Taktiež práca ministra zdravotníctva. Skupina opozičných poslancov odôvodňuje svoj návrh na odvolanie, jedným z dôvodov na odvolanie sú koncesné zmluvy na stravovacie služby vo Fakultnej nemocnici v Trenčíne, Banskej Bystrici, Poprade a vo Fakultnej nemocnici v Trnave. Ale, prepáčte, veď minister zdravotníctva razantne, nekompromisne a rýchle vyvodil osobnú zodpovednosť voči riaditeľom a preveril, či všetky relevantné orgány začali v tejto veci konať, pričom v prípade Úradu pre verejné obstarávanie sám podal podnet na začatie konania. Konal a vy ho vlastne za to teraz viníte. Ale žiadate aj jeho odvolanie. Prepáčte, ale vaše argumenty na odvolanie neobstoja, sú jednoducho polopravdivé, nepravdivé, zavádzajúce, takže je nenáležité spochybňovať konanie ministra Viliama Čisláka. Ďalším dôvodom, ktorým skupina opozičných poslancov uvádza, je prípad spojený s piešťanskou nemocnicou. Už minister vysvetlil, že riešenie Správnej rady, legitimity Správnej rady je v konaní a posudzuje to prokuratúra a minister čaká na rozhodnutie relevantných orgánov, a pokiaľ tieto orgány rozhodnú, určite, ako poznám ministra Čisláka, bude konať. Momentálne vo verejnosti stále rezonuje situácia v súvislosti s dianím v žilinskej Fakultnej nemocnici. Ale pokiaľ som informovaný, pán minister zdravotníctva neustále situáciu monitoruje, rieši ju aj osobne. Pri návšteve v Žiline so zástupcami zamestnancov boli dosiahnuté dohody, ktoré sa napĺňajú. Napokon v pondelok 13. apríla som čítal informáciu, predpokladám, že aj vy, o tom, že interné oddelenie v Žiline podľa poverenej primárky normálne pracuje, pričom poverený riaditeľ bude vo štvrtok 15. apríla informovať zástupcov odborových organizácií o ďalších konkrétnych krokoch na riešenie problému. Rekonštrukcia interného oddelenia je už schválená, ale nie je možné ju urýchliť. Výberové konanie na primára sa uskutočňuje podľa zákona a tiež sa nedá urýchliť. Sú jednoducho procesy, ktoré majú svoje predpisy a tie treba rešpektovať. Dôležité je, že situácia na oddelení sa mení k lepšiemu a pacientom je poskytovaná zdravotná starostlivosť na úrovni vyspelej terajšej doby. Tento fakt aj ako riaditeľ fakultnej nemocnice vnímam mimoriadne pozitívne. Trošičku sa pristavím pri tej Fakultnej nemocnici v Žiline. Nemám presné vedomosti, ale vedomosti z mediálnych informácií a vedomosti od riaditeľa nemocnice sú také, že boli vyčlenené prostriedky na rekonštrukciu tohoto oddelenia interného. A viete aj vy, pán, boli ste ministrom, pán poslanec, bývalý, teda bývalý minister, viete, že ako ide proces verejného obstarávania, že jednoducho to nejde urobiť naraz. A je zhoda okolností, že lekári práve dali výpoveď, keď už boli vyčlenené prostriedky na toto, realizovalo sa údajne výberové konanie, a preto mi je trošku nelogické, že práve v tom čase títo lekári dávali výpoveď. Na druhej strane, pán poslanec Lipšic, sa vás chcem spýtať, vy ste boli minister, minister vnútra. Keby dalo 15 príslušníkov krajského oddelenia polície – lebo toto je krajská nemocnica – výpoveď, vy by ste podali demisiu? Lebo k tomu nútime teraz nášho ministra. Pätnásť lekárov dalo výpoveď, následne asi ja neviem koľko sestier. Keby sa to stalo v rezorte vnútra, minister by okamžite dával... (Reakcia poslanca Lipšica.) Prosím? (Reakcia poslanca Lipšica.) No ale, ale vám vysvetľujem pred chvíľkou dôvod. Rekonštrukcia interného oddelenia. No. Dobre. Čiže to som sa chcel trošičku, trošičku len pristaviť pri tomto, pri tej situácii. Nie je to tak dávno, čo sme na pôde diskutovali, na tejto pôde diskutovali o zmenách, ktoré pripravilo ministerstvo zdravotníctva. Áno, chcem hovoriť o novele zákona o rozsahu zdravotnej starostlivosti, ktorá rieši problematiku poplatkov. Do platnosti vstúpila 1. apríla a môžem vám povedať, že som sa medzi občanmi stretol s pozitívnymi reakciami. Je podľa vás nemiestne, že je určené, kedy poskytovateľ zdravotnej starostlivosti nesmie vyberať úhradu od poistenca? A čím nemôže podmieňovať poskytovanie zdravotnej starostlivosti? Je nevhodné, že sa stanovil poriadok do tejto problematiky? Je zlé zvyšovať vlastnú transparentnosť v zdravotníctve, aj čo sa týka čakacích dôb a týchto? Však viete veľmi dobre, kolegyne a kolegovia, že sa platilo v tých poliklinikách u tých obvodných doktorov aj za to, že použil WC, že sa napil vody, že mal klimatizáciu, ja neviem, v čakárni, alebo že tam išiel televízor. Však diskutovali sme niekoľko možno hodín alebo minút na zdravotníckom výbore, alebo niekoľkokrát teda a sme si povedali, že skutočne situácia takáto bola. A možno to niekoľkokrát kritizoval aj pán poslanec Hlina, aj opoziční poslanci. No tak sme pristúpili k tomuto kroku a zrušili sme poplatky za tieto činnosti, ktoré sú. Myslím si, že by nemal byť za toto minister kritizovaný, a nesúhlasím, ak je kritizovaný aj za toto, s touto kritikou. Som presvedčený, že odpoveď na tieto otázky je jednoznačná a vôbec nezodpovedá aktivitám, ktoré tu dnes opoziční poslanci predvádzajú. Ďalšou témou, o ktorej sme aj tu v Národnej rade diskutovali, je projekt výstavby novej univerzitnej nemocnice. Popísal ho pán minister zdravotníctva, čiže nebudem sa k nemu detailnejšie vracať. Len by som chcel vyjadriť, áno, Bratislava potrebuje novú nemocnicu, ministerstvo našlo riešenie, štát jednoducho peniaze na novú nemocnicu nemá, ale občania Bratislavy jednoducho takúto starostlivosť v nejakom komplexnom zariadení potrebujú. Môžete sa spýtať aj dekana Lekárskej fakulty, neni kde napríklad aplikovať výuku študentov na úrovni 21. storočia. Vážené pani poslankyne, vážení páni poslanci, treba vychádzať z reality. Táto rokmi overená pravda sa ukazuje ako potrebná a prezieravá aj dnes. Buďte realisti, hodnoťte veci objektívne, nehľadajte nánosy špiny tam, kde nie sú. Prečo toľká miera odporu a nevôle? Prečo zastrašovanie, zavádzanie verejnosti? Vari preto, že je tu čas, keď treba dať občanom najavo, že tu aj opozícia je? Že aktívne pracuje, že si ju treba aj všimnúť? Rezort zdravotníctva má veľmi široký záber. Zdá sa ale, že dnes tomu vlastne rozumie každý. Ale pohybovať sa v ňom a riadiť ho, to už nie je také jednoduché. Prepáčte, ale nepočul som od opozície žiadne konštruktívne riešenia a návrhy. Iba negatíva, ktoré zaplnili tento priestor. A nie som si istý, že sú zaujímavé tieto negatíva, len teda negatíva, bez riešení aj pre občanov. Sú skresľujúce, nechcem byť nezdvorilý, ale minimálne neférové. Vážené kolegyne, kolegovia, dovoľte, aby som vyjadril presvedčenie, že opoziční poslanci dnes opäť využili, ale zároveň aj zneužili svoje ústavné právo na vyslovenie nedôvery členovi vlády. Tento pokus však v žiadnom prípade nebude prínosom pre naše zdravotníctvo, pre občanov ani pre pacientov. Ide o pokus, ktorý nemá žiadnu racionálnu oporu, ktorý ja v podstate toho času vnímam ako omyl alebo skôr, a to je zrejme pravdepodobnejšie, príležitosť predviesť svoju dôležitosť niektorých opozičných politikov pred kamerou. Teraz mi dovoľte, vážení páni poslanci a pani poslankyne, trošičku nadviazať na tému, ako vystupoval aj pán poslanec Lipšic. Som lekár, robím 33 rokov v zdravotníctve, vyštudoval som, pán poslanec Hlina, aj vysokú školu, mám 4 atestácie, mám 2 zo všeobecnej chirurgie, 1 z cievnej chirurgie a 4. atestáciu z organizácie zdravotníctva. Niečo som v zdravotníctve preskákal, pracoval som v zdravotníctve aj za socializmu a, viete, trošku ma mrzí, že, áno, hovorte o kauzách alebo pseudokauzách, ako ich nazveme, piešťanských a tak ďalej, ale mrzí ma, ako vystupujú tu niektorí poslanci a hovoria, napríklad aj pán poslanec Kadúc, myslím, sa volá, že tu je čierna diera zdravotníctvo, katastrofa v zdravotníctve, nie je liečená onkologická pacientka. Pán poslanec Lipšic, ja som riaditeľom už asi 10 rokov, v dvoch nemocniciach som bol. Aj v malej, aj v stredne veľkej fakultnej nemocnici. Ja skutočne nemám vedomosť o tom, že by niekto pacienta neošetril. Ale keď pochádzate z rodiny, však ja poznám vašich rodičov, nepredpokladám, že by niekto nebol ošetrený u nás. Či už sa stala nejaká chyba alebo či bol dobre ošetrený, o tom už môžme polemizovať. Ale ak ste citovali tu nejaké dievča, ktoré nebolo, tak som to správne porozumel, ošetrené, že má onkologické ochorenie, tak potom to nahlásme ministrovi zdravotníctva, okamžite preverí, či takáto situácia vôbec mohla vzniknúť. Chcel by som povedať a trošičku poslancom osvetliť. Stredná fakultná nemocnica má zhruba okolo 1 300 zamestnancov. Je to malá fabrika. Má okolo 230 doktorov, má okolo 500 sestier a ostatní zamestnanci sú technickí, elektrikári a tak ďalej, vzduchotechnici a tak ďalej. Predstavte si, že napríklad Fakultná nemocnica Nitra za rok ošetrí 350-tisíc pacientov. Počujete dobre? 350-tisíc pacientov, z toho asi 35-tisíc je hospitalizovaných. Teraz si predstavte, že z týchto 350-tisíc, a poprosil by som, aby ste ma nebrali presne za slovo, je zhruba 47 sťažností od občanov, ktorým sme poskytovali zdravotnú starostlivosť. A teraz, aby som neklamal, dve alebo tri boli opodstatnené, čo sa týkalo poskytnutia zdravotnej starostlivosti. Čiže, pán poslanec Hlina, 350-tisíc pacientov prejde cez nemocnicu, z toho je 47 sťažností a povedzme 1, 2, 3, 4 opodstatnené na správanie personálu a tak ďalej. Myslíte si, že toto je slabé zdravotníctvo? Bol niekto z vás, sú tu lekári, hlavní odborníci, okrem nich bol niekto z vás na nejakom medzinárodnom zdravotníckom kongrese? Veď my sme všade vyzdvihovaní. Tak, pán poslanec, povedz, naši lekári sa zúčastňujú prednášok, naši lekári robia výskumné úlohy, naši lekári robia mnoho. My sme kvalifikovaní, ja si dovolím tvrdiť, jedni z najlepších alebo jedni z lepších zdravotných systémov v Európe. Viete, a normálne ma mrzí, keď ja si spomínam, keď pán poslanec Baláž vystúpil na zdravotníckom výbore, strašne ma mrzí, že stále tu hovoríme o zdravotníctve ako zlom. Dobre, poukazujme na niektoré príklady, ako pán poslanec Lipšic alebo Hlina, my s tým súhlasíme, skutočne neznevažujme to. Tisíce a tisíce ľudí tu pracuje kvalitne a na úrovni vedy a poznatkov 21. storočia. Pán poslanec Brocka sa usmieval a tak ďalej. Veď všetci využívame tú našu zdravotnú starostlivosť. Pán poslanec Kadúc povedal, že skúste byť obyčajným občanom a nebudete mať zdravotnú starostlivosť. Však znova opakujem, keď si toto premietnete, taká napríklad banskobystrická nemocnica podľa mňa musí mať 500- až 600-tisíc pacientov ročne. Tak by som ozaj skutočne sa prihováral, že ak aj hovoríme o nejakých kauzách, tak dobre, niekedy sa stane nejaký problém, súhlasím, ale nemôžem súhlasiť s tou kauzou, ale viem, že teda nejaké problémy sa vyskytujú. Napríklad, pán poslanec Lipšic, ale nechcem o tom, stále hovoríme, že doktorka Pechočiaková, a vy ju spomínate niekoľkokrát. Áno, doktorku Pechočiakovú, mám k nej rovnaký vzťah ako ku každému lekárovi v mojej nemocnici. Doktorka Pechočiaková mala iný pohľad na diagnózu pacienta, ako mala prednostka kliniky. Prednostka kliniky zaškrtala 2 riadky, áno, a doktorka Pechočiaková na to upozornila. A vy teraz ju vyzdvihujete, ako keby ona oznámila 10-miliónovú korupciu. Alebo čo vlastne sa stalo? Viete, o čom hovorím. Že, áno, je táto chyba, nemala prednostka zo zákona vyškrtať to v tej dokumentácii, ale nehonosme tu ľudí a zase nedehonestujme iných. Pretože toto sa stalo v nitrianskej nemocnici, áno, doktorka Pechočiaková na to upozornila, Úrad pre dohľad to riešil, rodičia sa sťažovali, médiá o tom písali, pán Lipšic bol aj v nemocnici u nás sa pozrieť vo fakultnej, dúfam, že sa vám páčilo, a viem, alebo moja vedomosť teraz je taká, že dieťa je absolútne zdravé. No ale chcel som len uviesť príklad, že ako tu niečo glorifikujeme, ako o niečom stále hovoríme a tak ďalej. Čiže to by bol asi tak celý príspevok, ktorý by som chcel povedať. Ešte by som len spomenul, už keď, prepáčte, mám slovo, ale zdržím krátko. Skutočne je pravda, že sestričkám a lekárom a iným zdravotníckym pracovníkom sa platy zvýšili. Ak máme predstavu, že by to malo byť o 100 %, no na to niet. Ale nemôže nikto povedať, že ministerstvo neurobilo nič pre to, aby sme zvýšili platy. Ja teraz nechcem polemizovať o tom, či lekárom sa zvýšili asi o 40 %, možno sestričkám asi o 5 alebo o 10 %, nemám to pripravené, ale faktom je, že sa zvýšili. Faktom je, že sa nakúpilo množstvo nových prístrojov, ktoré idú s dobou, napríklad lineárne urýchľovače, ktoré už máme asi na ôsmich onkológiách na Slovensku, nakupuje sa mnoho, mnoho ďalších vecí, da Vinci prístroj, ktorý je excelentný na operácie prostát a podobne. Takže skutočne by som chcel poprosiť pánov kolegov, že ak aj hovoríme, tak nedehonestujme to zdravotníctvo a nehovorme stále, že je zlé a zlé, spomínajte nejaké kauzy, ktoré sa vyskytnú, prosím, ale môžem ubezpečiť aj občanov Slovenskej republiky, aj vás, milí kolegovia, že zdravotníctvo funguje, zdravotníctvo máme dobré, samozrejme, nehovorím, že ho netreba vylepšovať, ale zdravotníctvo nie je čierna diera. Zdravotníctvo nám plní naše úlohy, staráme sa o občanov a snažíme sa urobiť všetko pre to, aby sme ešte zlepšovali kvalitu a ešte aby naše zdravotníctvo bolo lepšie. Ďakujem veľmi pekne. (Potlesk.)